বিদেশি চলচ্চিত্র দেখলে শিশুদের কারাদণ্ড, শাস্তি পাবেন মা-বাবাও!
শিশু-কিশোরেরা পশ্চিমা চলচ্চিত্র ও টিভি অনুষ্ঠান দেখলে তাদের মা-বাবাকেও শাস্তির আওতায় আনার একটি বিধান জারি করেছে উত্তর কোরিয়া।  







দেশটির তরুণেরা অন্য দেশের মূল্যবোধ ও রীতিনীতির দিকে ক্রমাগত ঝুঁকে পড়ছে—এমন আশঙ্কায় সরকার বিভিন্ন কড়াকড়ি আরোপ করছে।  




সূত্রের বরাতে রেডিও ফ্রি এশিয়া জানিয়েছে, নতুন বিধি অনুযায়ী, শিশু-কিশোরেরা বিদেশি চলচ্চিত্র দেখার সময় ধরা পড়লে তাদের মা-বাবাকে ছয় মাসের জন্য শ্রমশিবিরে পাঠিয়ে দেওয়া হবে। আর তাদের সন্তানদের দেওয়া হবে পাঁচ বছরের কারাদণ্ড।
যে সূত্রের বরাতে রেডিও ফ্রি এশিয়া খবরটি প্রকাশ করেছে, তার নাম উল্লেখ করা হয়নি। ওই সূত্র বলছে, ইনমিনবানের সাপ্তাহিক বৈঠকে অভিভাবকদের এ নিয়ে সতর্ক করা হয়েছে। ইনমিনবান হলো স্থানীয় পর্যায়ে তত্ত্বাবধানকারী সংস্থা।
ওই বৈঠকে আয়োজকদের পক্ষ থেকে মা-বাবাকে তাদের সন্তানদের প্রতি দায়িত্বশীল হওয়ার জন্য জোর আহ্বান জানানো হয়েছে। 
বৈঠকে বলা হয়, শিশুদের শিক্ষাটা পরিবার থেকেই শুরু হয়। মা-বাবা যদি সময়ে সময়ে তাদের সন্তানদের শিক্ষা না দেন, তাহলে তারা নাচতে নাচতে পুঁজিবাদের গান গাইবে এবং সমাজতন্ত্রের বিরুদ্ধে কথা বলবে।
খবরে আরও বলা হয়, কেউ যদি দক্ষিণ কোরিয়ার নাগরিকদের মতো করে নাচগান করে, তাহলে তাকেও ছয় মাসের সাজা পেতে হবে। তাদের মা-বাবাকেও সাজা পেতে হবে। এ ছাড়া সীমান্ত দিয়ে পশ্চিমা ভিডিও চোরাচালানকারীদেরও মৃত্যুদণ্ড হতে পারে।

শিশু-কিশোরেরা পশ্চিমা চলচ্চিত্র ও টিভি অনুষ্ঠান দেখলে তাদের মা-বাবাকেও শাস্তির আওতায় আনার একটি বিধান জারি করেছে উত্তর কোরিয়া।